**Visez albastru**

*Elena Marin Alexe*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

M-am privit în oglinda cerului

până mai ieri spre apus de viaţă

Uneori am fost dulce vară

fierbinte răscolitoare

dansând prin vadurile râurilor repezi

Adeseori primăvară capricioasă ingenuă

peste care cădeau în ploaie petale de măr

Alteori mi-am refugiat sufletul

în ţurţurii îngheţaţi de inconfundabilul

suflu al iernilor învăluite în perdele albe

Acum mă cern toamnele aurii

prin toate gândurile

Dar încă mă privesc în oglinda cerului şi

visez albastru